П Р О Т О К О Л   
от съвместното заседание на Комисия „Съдебна администрация“ към Съдийската колегия на ВСС и Комисия „Съдебна администрация“ към Прокурорската колегия на ВСС, проведено на 19.02.2020 г.

Днес, 19.02.2020 г. /сряда/ от 10:15 часа се проведе съвместно заседание на Комисия „Съдебна администрация” към Съдийската колегия на Висшия съдебен съвет и Комисия “Съдебна администрация” към Прокурорската колегия на Висшия съдебен съвет, в състав: 

ПРЕДСЕДАТЕЛ НА КСА-СК:   Боряна Димитрова
   	    ЧЛЕНОВЕ:	Боян Новански
				Боян Магдалинчев - отсъства
					Севдалин Мавров
					Стефан Гроздев 
		
ПРЕДСЕДАТЕЛ НА КСА-ПК:   Гергана Мутафова 
     	    ЧЛЕНОВЕ:	Калина Чапкънова
Евгени Диков
				
На заседанието присъстваха: 
Експертният сътрудник на КСА-ПК Светла Кирилова – старши експерт-съдебна администрация в отдел „ЧРВССАОСВ и техническият сътрудник Мариана Георгиева.

Д Н Е В Е Н   Р Е Д:
1. ОТНОСНО: Предложение от директора на Националния институт на правосъдието за определяне числеността на служителите на Националния институт на правосъдието.
С писмо рег. индекс № ВСС-14794/04.12.2019 г. г-жа Миглена Тачева – директор на Националния институт на правосъдието изпраща решение на Управителния съвет на НИП по т. 6.1. от протокол № 115/02.12.2019 г., съгласно правомощието по чл. 253, т. 6 от ЗСВ, с което предлага на Пленума на ВСС да определи числеността на служителите на НИП от 89 щ.бр. на 61 щ.бр., като се намали числеността на служителите за Национален учебен център – гр. Варна с 28 свободни щ.бр., поради отпаднала необходимост. 
С решение по протокол № 14/27.04.2017 г. Пленумът на ВСС е предоставил за ползване на НИП недвижим имот – частна държавна собственост, представляващ почивна база „Св. Св. Константин и Елена“, гр. Варна, който да се ползва като Национален учебен център за нуждите на всички органи на съдебната власт, поради което е увеличена щатната численост на НИП с 33 щ.бр. за служители, предвидени за обезпечаване дейността на учебния комплекс чрез намаляване щатната численост на съдебните служители в ПРБ с 33 щ.бр. Решението на Пленума на ВСС по протокол № 14/27.04.2017 г. е отменено с решение по протокол № 1/23.01.2020 г. на Пленума на ВСС като недвижимият имот – частна държавна собственост, представляващ почивна база „Св. Св. Константин и Елена“, гр. Варна се предоставя на АВСС.
Междувременно, поради належаща необходимост от щатни бройки за ОСВ, с протоколи № 14/17.05.2018 г. и № 31/13.12.2018 г. Пленумът съкращава от цитираните по-горе 33 свободни щ.бр. - 5 щ.бр. от щата на НИП, като са разкрити 3 щ.бр. в структурата на ПРБ и 2 щ.бр. за съдилища, поради което в щата на НИП от 33 свободни щ.бр. остават 28 свободни щ.бр. 

КОМИСИЯ „СЪДЕБНА АДМИНИСТРАЦИЯ” КЪМ СЪДИЙСКАТА КОЛЕГИЯ НА ВСС И КОМИСИЯ „СЪДЕБНА АДМИНИСТРАЦИЯ” КЪМ ПРОКУРОРСКАТА КОЛЕГИЯ НА ВСС
Р Е Ш И Х А:

Предлагат на Пленума на Висшия съдебен съвет на основание чл. 341, ал. 4 от ЗСВ да приеме следното решение:
ПРОЕКТ:

ПЛЕНУМЪТ НА ВИСШИЯ СЪДЕБЕН СЪВЕТ 
Р Е Ш И:

1.1.	На основание чл. 30, ал. 2, т. 9 от ЗСВ, СЪКРАЩАВА 28 /двадесет и осем/ свободни щатни бройки за съдебни служители по утвърдения щат за УБ „Св. Св. Константин и Елена“, гр. Варна, на Националния институт на правосъдието.
МОТИВИ: Щатните бройки са разкрити с решение на Пленума на ВСС по протокол № 20.06.2017 г. за обезпечаване дейността на Националния учебен център в „Св. Св. Константин и Елена“, гр. Варна. След предаването на недвижимия имот в гр. Варна на АВСС, отпада необходимостта от тях.
Приложено решение на Управителния съвет на НИП по т. 6.1. от протокол № 115/02.12.2019 г.
1.2.	Предлага на Съдийската колегия на Висшия съдебен съвет, на основание чл. 30, ал. 5, т. 8 от ЗСВ, да разкрие 14 /четиринадесет/ щ.бр. във Върховен касационен съд и Върховен административен съд за съдебни служители в съдилищата /които да бъдат разпределяни, съобразно натовареността/, както следва:
-	Административен съд - Хасково – 2 /две/ щ.бр.
-	Районен съд - Бургас – 2 /две/ щ.бр.
-	Върховен касационен съд – 5 /пет/ щ. бр.
-	Върховен административен съд – 5 /пет/ щ.бр.
1.3.	Предлага на Прокурорската колегия на Висшия съдебен съвет, на основание чл. 30, ал. 5, т. 8 от ЗСВ, да разкрие 14 /четиринадесет/ щ.бр. за съдебни служители в Прокуратурата на Република България, които по предложение на главния прокурор бъдат разпределяни, съобразно натовареността на прокуратурите.
1.4.	ВНАСЯ предложението в заседание на Пленума на Висшия съдебен съвет, насрочено за 27.02.2020 г.
1.5.	ИЗПРАЩА решението на Комисия „Бюджет и финанси", за сведение.

2. ОТНОСНО: Предложение за изменение на Класификатора на длъжностите в администрация на Прокуратурата на Република България и Класификатора на длъжностите в администрацията на съдилищата, предвид ЗИД на ЗСВ, ДВ, бр. 11/07.02.2020 г. 

КОМИСИЯ „СЪДЕБНА АДМИНИСТРАЦИЯ” КЪМ СЪДИЙСКАТА КОЛЕГИЯ НА ВСС И КОМИСИЯ „СЪДЕБНА АДМИНИСТРАЦИЯ” КЪМ ПРОКУРОРСКАТА КОЛЕГИЯ НА ВСС
Р Е Ш И Х А:

2.1. Предлагат съдебният администратор да получава основно възнаграждение в размер 80 на сто от основното възнаграждение на съдия/прокурор в съответния орган на съдебната власт.
2.2. ПРИЕМАТ проекти на Класификатор на длъжностите в администрацията на Прокуратурата на Република България и на Класификатор на длъжностите в администрацията на съдилищата.
2.3. ИЗПРАЩАТ проектите на Класификатор на длъжностите в администрацията на Прокуратурата на Република България и на Класификатор на длъжностите в администрацията на съдилищата, на Комисия „Бюджет и финанси", за съгласуване.
2.4. ПРЕДЛАГАТ на Прокурорската колегия на Висшия съдебен съвет да приеме следното решение:
ПРОЕКТ:

ПРОКУРОРСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

ИЗДАВА, на основание чл. 341, ал. 1 от Закона за съдебната власт Класификатор на длъжностите в администрацията на Прокуратурата на Република България.
МОТИВИ: Предложението за промени в Класификатора на длъжностите в администрацията на ПРБ е вследствие на приетите изменения в ЗСВ, обнародвани в Държавен вестник, брой 11 от 07.02.2020 г.
Основното възнаграждение на съдебния администратор следва да бъде определено в размер 80 на сто от основното възнаграждение на прокурор в съответната прокуратура.
Решението е в съответствие с приетите промени в чл. 357, ал. 9 и във връзка с чл. 348 ЗСВ, съгласно който „Съдебният служител има право на основно месечно възнаграждение, определено за заеманата длъжност, в размер до 80 на сто от възнаграждението на съдебния администратор.“

ВНАСЯ предложението в заседание на Прокурорската колегия към Висшия съдебен съвет, за разглеждане и произнасяне. 

2.5. ПРЕДЛАГАТ на Съдийската колегия на Висшия съдебен съвет да приеме следното решение:
ПРОЕКТ:

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

ИЗДАВА, на основание чл. 341, ал. 1 от Закона за съдебната власт Класификатор на длъжностите в администрацията на съдилищата.

МОТИВИ: 
Предложението за промени в Класификатора на длъжностите в администрацията на съдилищата е вследствие на приетите изменения в ЗСВ, обнародвани в Държавен вестник, брой 11 от 07.02.2020 г.
Основното възнаграждение на съдебния администратор следва да бъде определено в размер 80 на сто от основното възнаграждение на съдия в съответния съд.
Решението е в съответствие с приетите промени в чл. 357, ал. 9 и във връзка с чл. 348 ЗСВ, съгласно който „Съдебният служител има право на основно месечно възнаграждение, определено за заеманата длъжност, в размер до 80 на сто от възнаграждението на съдебния администратор.“

ВНАСЯ предложението в заседание на Съдийската колегия към Висшия съдебен съвет, за разглеждане и произнасяне. 

ПРЕДСЕДАТЕЛ НА КОМИСИЯ
„СЪДЕБНА АДМИНИСТРАЦИЯ”
КЪМ СЪДИЙСКАТА КОЛЕГИЯ НА ВСС:   /п/
БОРЯНА ДИМИТРОВА

ПРЕДСЕДАТЕЛ НА КОМИСИЯ
„СЪДЕБНА АДМИНИСТРАЦИЯ”
КЪМ ПРОКУРОРСКАТА КОЛЕГИЯ НА ВСС:   /п/
ГЕРГАНА МУТАФОВА